b'\n_START_ARTICLE_\nSteganografija\n_START_PARAGRAPH_\nSteganografija je veda, kjer gre za prikrivanje datoteke, sporo\xc4\x8dila, slike ali videa v drugo datoteko, sporo\xc4\x8dilo, sliko ali video. Beseda steganografija izhaja iz gr\xc5\xa1kih besed steganos (prikrit) in graphein (pisati), kar pomeni \xe2\x80\x9czakrito pisanje\xe2\x80\x9d. Za\xc4\x8detki uporabe steganografije segajo \xc5\xbee 440 let pred na\xc5\xa1im \xc5\xa1tetjem, kjer so v Gr\xc4\x8diji na su\xc5\xbenjevo pobrito glavo vtetovirali sporo\xc4\x8dilo in po\xc4\x8dakali, da so mu lasje dovolj zrastli, da je lahko sporo\xc4\x8dilo odnesel prejemniku. Leta 1499 jo je uporabil Johannes Trithemius v svoji knjigi Steganographia, ki je bila prikrita kot \xc4\x8darovni\xc5\xa1ka knjiga. Intenzivneje pa se je za\xc4\x8dela razvijati \xc5\xa1ele leta 1996. Za razliko od kriptografije oziroma \xc5\xa1ifriranja podatkov, katere cilj je narediti podatke neberljive, steganografija posku\xc5\xa1a prikriti obstoj podatkov. Cilj je onemogo\xc4\x8diti zaznavo podatkov, ki so skriti v navidez nepomembnih podatkih.\n_START_SECTION_\nZgodovina steganografije\n_START_PARAGRAPH_\n\xc5\xbde v zgodovini je bilo veliko tehnik za skrivanje podatkov. Zgodovinski vidik skrivanja podatkov opisuje tudi David Kahn v svoji knjigi The Codebreakers. Med 2. Svetovno vojno so uporabljali metodo nevidnega \xc4\x8drnila, kjer so v pismu z nedol\xc5\xbeno vsebino, med vrsticami napisali skrito sporo\xc4\x8dilo. Uporabljen je bil tudi na\xc4\x8din, kjer so iz dolo\xc4\x8denega nedol\xc5\xbenega besedila, iz vsake besede vzeli eno \xc4\x8drko (npr.: tretjo \xc4\x8drko) in s tem dobili skrivno sporo\xc4\x8dilo.\n_START_SECTION_\nFizi\xc4\x8dne\n_START_PARAGRAPH_\nPrimeri fizi\xc4\x8dnega skrivanja sporo\xc4\x8dil (skozi zgodovino):_NEWLINE_\xe2\x80\xa2 Sporo\xc4\x8dilo napisano na leseno tablico in prekrito z voskom, kjer je bilo sporo\xc4\x8dilo z nedol\xc5\xbeno vsebino._NEWLINE_\xe2\x80\xa2 Sporo\xc4\x8dilo vtetovirano na pobrito glavo su\xc5\xbenja._NEWLINE_\xe2\x80\xa2 Sporo\xc4\x8dilo skrito s pomo\xc4\x8djo nevidnega \xc4\x8drnila._NEWLINE_\xe2\x80\xa2 Sporo\xc4\x8dila napisana v Morsovi abecedi s pomo\xc4\x8djo preje vpletene v obla\xc4\x8dila._NEWLINE_\xe2\x80\xa2 Sporo\xc4\x8dila napisana na kuverte, na mesto kjer so nalepljene znamke.\n_START_SECTION_\nDigitalne\n_START_PARAGRAPH_\nPrimeri skrivanja elektronskih sporo\xc4\x8dil (sodobne oblike):_NEWLINE_\xe2\x80\xa2 Skrivanje podatkov v SLIKOVNE datoteke s pomo\xc4\x8djo navideznega pove\xc4\x8danja \xc5\xa1tevila barv._NEWLINE_\xe2\x80\xa2 Skrivanje podatkov v ZVO\xc4\x8cNE datoteke z za \xc4\x8dlove\xc5\xa1ko uho neopaznim popa\xc4\x8denjem digitalne oblike zvoka._NEWLINE_\xe2\x80\xa2 Skrivanje podatkov na neuporabljene sektorje disket in CD-jev._NEWLINE_\xe2\x80\xa2 Skrivanje podatkov v HTML datoteke._NEWLINE_\xe2\x80\xa2 Skrivanje podatkov v ASCII datoteke (s pomo\xc4\x8djo zamika kazalca za za\xc4\x8detek datoteke)._NEWLINE_\xe2\x80\xa2 Obstaja program, ki binarno datoteko pretvori v nesmiseln tekst, ki pa je statisti\xc4\x8dno podoben tekstu v poljubnem naravnem jeziku (imeti moramo slovar za ta jezik).'